

**ข้อบังคับมหาวิทยาลัยธรรมศาสตร์**

**ว่าด้วยการแก้ไขข้อบังคับการศึกษาชั้นปริญญาตรีของคณะนิติศาสตร์ พ.ศ. ๒๕๓๐ พ.ศ. ๒๕๖๔**

\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยการศึกษา  
ชั้นปริญญาตรีของคณะนิติศาสตร์ พ.ศ. ๒๕๓๐

อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ สภามหาวิทยาลัยได้มีมติในการประชุม ครั้งที่ ๓/๒๕๖๔ เมื่อวันที่ ๑๕ มีนาคม พ.ศ. ๒๕๖๔ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการแก้ไขข้อบังคับการศึกษาชั้นปริญญาตรีของคณะนิติศาสตร์ พ.ศ. ๒๕๓๐ พ.ศ. ๒๕๖๔”

**ข้อ ๒** ข้อบังคับนี้ให้มีผลใช้บังคับนับถัดจากวันประกาศเป็นต้นไป

**ข้อ ๓** ให้ยกเลิกความในข้อ ๑๖ ของข้อบังคับมหาวิทยาลัยธรรมศาสตร์ว่าด้วยการศึกษา  
ชั้นปริญญาตรีของคณะนิติศาสตร์ พ.ศ. ๒๕๓๐ และให้ใช้ความต่อไปนี้แทน

“**ข้อ ๑๖** นักศึกษาซึ่งได้จดทะเบียนศึกษาลักษณะวิชาบังคับในปีการศึกษาใดและขาดสอบหรือสอบตกมีสิทธิสอบแก้ตัวก่อนสิ้นปีการศึกษานั้น

นักศึกษามีสิทธิสอบแก้ตัวไม่เกิน ๑๘ หน่วยกิต โดยไม่จำกัดวิชา หรือ ๖ วิชา โดยไม่จำกัดหน่วยกิต เว้นแต่

(๑) นักศึกษาฐานะตั้งแต่ปี ๔ ขึ้นไป ซึ่งคาดว่าจะสำเร็จการศึกษาในการสอบแก้ตัวอาจ  
ขออนุมัติคณบดีเพื่อสอบแก้ตัวเกินข้อจำกัดในวรรคสอง แต่ไม่เกิน ๒๑ หน่วยกิต โดยไม่จำกัดวิชา หรือ ๗ วิชา โดยไม่จำกัดหน่วยกิต

(๒) นักศึกษาที่มีสิทธิสอบแก้ตัวเป็นภาคสุดท้าย ซึ่งจะถูกถอนชื่อจากทะเบียนนักศึกษาตามข้อ ๑๙ อาจขออนุมัติคณบดีเพื่อสอบแก้ตัวเกิน ๒๑ หน่วยกิต โดยไม่จำกัดวิชา หรือ ๗ วิชา โดยไม่จำกัด  
หน่วยกิต

ค่าธรรมเนียมในการสอบแก้ตัวให้เป็นไปตามประกาศของมหาวิทยาลัย”

ประกาศ ณ วันที่ ๑ เมษายน พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย